बीते शुक्रवार को दशहरे की शाम अमृतसर रेल दुर्घटना के बाद से, भारतीय रेलवे आम बहस-मुबाहिसों में सबसे गर्मा-गर्म मुद्दा बनी हुई है. इस दुर्घटना में 60 लोग मारे गए थे. शायद आज से पहले किसी ट्रेन के ड्राइवर के बारे में इतनी बातें नहीं हुई होंगी, जितनी इस ड्राइवर के बारे में. दुर्घटना रोकने के लिए ट्रेन का ड्राइवर क्या-क्या कर सकता था या नहीं कर सकता था, इस बात को लेकर लोग अब उसके समर्थन और विरोध में खड़े हो गए हैं. लेकिन लोगों को जो बात नहीं मालूम है, वो यह है कि ट्रेन के इंजन में बैठे ड्राइवर को विंड स्क्रीन से बाहर की दुनिया कैसी दिखती है. दिन के वक्त सामने के विंड स्क्रीन से बाहर के जो दृश्य ड्राइवर को दिखते हैं, वो विहंगम और काफी बड़े इलाके में फैले दिखते हैं.